Prof. Jansen ontken Madiba-uitlatingProf. Jonathan Jansen Prof. Jonathan Jansen, die visekanselier van die Universiteit van die Vrystaat, het Maandag ŉ berig in die media verwerp wat beweer hy het gesê hy wens oud-president Nelson Mandela wil tot sterwe kom. “Ek wens eerlikwaar dat Madiba vir altyd kan lewe. Ek wens ook sommige joernaliste wil meer eties optree voor hulle heeltemal ŉ boodskap verdraai,” het hy Maandag op Twitter geskryf. Jansen het aan Jacaranda FM gesê hy is buite konteks aangehaal. “Sommige joernaliste vat soms lang sinne en verkort dit aansienlik en dan gaan die hele boodskap verlore. My toespraak se kruks was dat ek wens Madiba kan in vrede rus, sonder al die bohaai in die media oor hom,” het hy gesê. Lacea Loader, Jansen se woordvoerder, het gesê ŉ volledige persverklaring oor die aangeleentheid sal later Maandag beskikbaar gemaak word. Beeld het Maandag berig Jansen het die aanmerking Sondag tydens ŉ leierskapberaad by die kampus voor nagenoeg 250 studente gemaak. Lees meer hier.